**«Алматы облысы бойынша тексеру комиссиясы» ММ**

**ЖОБА**

**2018 жылғы Талдықорған қаласының бюджетінің орындалуы туралы Алматы облысы бойынша тексеру комиссиясының есебі**

Дайындаған: Ш.Сыздықова

Тексеру комиссиясының мәжілісіне ұсынушы Ж.Ж.Ноғайбеков

Талдықорған қаласы 2019 ж.

КІРІСПЕ

I БӨЛІМ. АУМАҚТЫҢ ӘЛЕУМЕТТІК-ЭКОНОМИКАЛЫҚ ДАМУЫНЫҢ НЕГІЗГІ КӨРСЕТКІШТЕРІ

II БӨЛІМ. ТЕКЕЛІ ҚАЛАСЫНЫҢ БЮДЖЕТТІҢ АТҚАРЫЛУЫН ТАЛДАУ

2.1. Талдықорған қаласының бюджетке түскен түсімдердің атқарылуын бағалау

2.2. Талдықорған қаласының бюджет кірістерінің атқарылуын бағалау

2.2.1. Салықтық түсімдерді талдау

2.2.2. Салықтық емес түсімдерді талдау

2.2.3. Негізгі капиталды сатудан түскен түсімдерді талдау

2.2.4. Трансферттер түсімдерін талдау

2.3. Талдықорған қаласының бюджет шығыстарының атқарылуын бағалау

2.3.1. Талдықорған қаласының бюджет шығындарының атқарылуын талдау

2.3.2. Бюджеттік кредиттердің пайдаланылуын талдау

2.3.3. Қаржы активтерін сатып алуға жұмсалған шығындарды талдау

2.3.4. Дебиторлық және кредиторлық берешектерді талдау

III БӨЛІМ. БАҒДАРЛАМАЛЫҚ ҚҰЖАТТАРДЫҢ ІСКЕ АСЫРЫЛУЫН БАҒАЛАУ

3.1. Аумақтарды дамыту бағдарламасының іске асырылуын бағалау

3.2. Аумақтағы басқа да бағдарламалардың жүзеге асырылуын бағалау

IV БӨЛІМ. ЖЕКЕЛЕГЕН БАҒЫТТАР БОЙЫНША НӘТИЖЕЛЕРГЕ ҚОЛ ЖЕТКІЗУ

4.1. Бюджеттік инвестициялық жобалардың іске асырылу тиімділігін бағалау

4.2. Бюджеттік бағдарламалар әкімшілерінің бюджет қаражатының пайдаланылу тиімділігін бағалау

4.3. Мемлекет активтерінің пайдаланылу тиімділігін бағалау

4.4. Квазимемлекеттік сектор субъектілері активтерінің пайдаланылу тиімділігін бағалау

4.5. Жүргізілген мемлекеттік аудит нәтижелерін бағалау

V БӨЛІМ. ҚОРЫТЫНДЫ БӨЛІК

5.1. Тұжырымдар

5.2. Ұсынымдар

**Кіріспе.**

Қазақстан Республикасы «Мемлекеттік аудит және қаржылық бақылау туралы» Қазақстан Республикасының 2017 жылғы 12 қарашадағы № 392-У Заңының 51-бабына сәйкес Алматы облысы бойынша тексеру комиссиясымен (бұдан әрі-Тексеру комиссиясы) 2018 жылға арналған Талдықорған қаласының бюджетінің атқарылуы туралы есебіне (бұдан әрі – Есеп) қорытынды есебі әзірленді.

Есептің бірінші бөлімінде Талдықорған қаласының 2018 жылға арналған негізгі әлеуметтік-экономикалық даму көрсеткіштерінің қысқаша талдамасы көрсетілген.

Есептің екінші бөлімінде Талдықорған қаласының бюджеттің атқарылуына талдау жүргізілген. Бөлімде кіріс түсімдері, салықтық және салықтан тыс түсімдер, түсімдер бойынша бересілер, шығындардың орындалуы, мемлекеттік қаржылық активтерді сатып алу, қалалық бюджеттің дебиторлық және кредиторлық берешектері, қалалық бюджеттің тапшылығын (профицитті) қаржыландыру және оның қаржыландыру көздері бойынша талдау деректері көрсетілген.

Үшінші бөлімде Талдықорған қаласының дамыту бағдарламасының іске асырылуына бағалау жүргізілді.

Төртінші бөлімде бюджеттік инвестициялық жобалардың іске асырылу тиімділігіне және бюджеттік бағдарламалар әкімшілерінің бюджет қаражатының пайдаланылу тиімділігіне бағалау жүргізілді.

Бесінші бөлімде тұжырымдар жасалып, ұсынымдар ұсынымдар берілді.

**І бөлім. Аумақтың әлеуметтік – экономикалық дамуының негізгі көрсеткіштері.**

2018 жылы **өндірілген өнеркәсіп өнімнің** шығару көлемі 72,8 млрд.теңгені құрады, нақты көлем индексі – 101,9%.

86 жаңа жұмыс орнымен 4 жаңа өндірістер іске қосылды және 2 жұмыс істейтін өндірістер кеңейтілді.

**Қаланың ауылшаруашылық саласында** жалпы өнім көлемі 17,4 млрд.теңгені құрады, нақты көлем индексі – 106,0%.

Мал шаруашылығында шошқа, жылқы, қой және ешкі, құстардың басы артты. Ет, сүт, жұмыртқа өндірісі ұлғайды.

Қала экономикасына барлық қаражат есебінен салынған **инвестициялар көлемі** 60,6 млрд.теңгені құрады, нақты көлем индексі – 102,3%, соның ішінде бюджеттен тыс қаражаттар есебінен – 31,9 млрд.теңге, бұл 2017 жылдан 12,3%-ға жоғары.

**Шағын және орта бизнес саласында** 0,7%-ға өсіммен 26,6 мың адам жұмыс істейді, атқарылған жұмыстар мен қызметтер көрсету көлемі – 98,2 млрд.теңге немесе сәйкесінше 1,7 есе, бюджетке төлемдер – 22,0%-ға өсті және 16,0 млрд.теңгені құрады.

**Бөлшек тауар айналымының көлемі** 69,3 млрд.теңгені құрады немесе 2017 жылға салыстырмалы бағада 106,2%.

Есепті кезеңде 38 жаңа нысан ашылды, соның ішінде 1 медициналық орталық, 14 дүкен, 13 кафе және басқалар. Нәтижесінде 343 жаңа жұмыс орындары құрылды.

**Бюджеттің** **кіріс бөлігінің** болжамы 108,5%-ға орындалды, бюджетке нақты 31,9 млрд.теңге түсті, оның ішінде жергілікті бюджетке – 17,7 млрд.теңге немесе сәйкесінше 112,8%.

Бюджетке мезгілінде төленбеген берешек жыл басынан 505,4 млн.теңгеге азайып, 441,9 млн.теңгені құрады (01.01.2018ж. – 947,3 млн.теңге).

**Бюджеттің шығыс бөлігі** 99,6% орындалды, болжам 40,1 млрд.теңгені құрады, нақты 40,0 млрд.теңге игерілді.

**Экономикалық белсенді халық** саны 91,4 мың адам, оның 87,4 мыңы жұмыспен қамтылған. Жұмыспен қамтылған халықтың ішінде өзін-өзі қамтыған тұлғалардың үлесі 20,6 пайызды немесе 18,0 мың адамды құрайды.

2018 жылы 3686 жаңа жұмыс орны құрылды, бұл 2017 жылдан 17,8%-ға жоғары.

Есепті мерзім ішінде **туристік қызмет** көлемі 366,0 млн теңгені құрап, 2017 жылмен салыстырғанда 100,3 % құрады.

**Құрылыс жұмыстарының көлемі** 36,2 млрд.теңгені немесе 2017 жылға тұтыну бағалар индексі есебімен 100,5% құрады.

90,2 мың шаршы метр тұрғын үй қолданысқа берілді немесе 2017 жылға 90,1%, оның ішінде халықтың қаражаты есебінен – 63,9 мың шаршы метр.

Бюджет қаражаты есебінен жалпы ауданы 3,7 мың шаршы метрді құрайтын 60 пәтерлі коммунадық үй және 4,8 мың шаршы метрлі 64 пәтерлі жалға берілетін үй қолданысқа берілді.

Сонымен қатар, жеке құрылыс компаниялар есебінен жалпы ауданы 17,5 мың шаршы метрді құрайтын 120 пәтерлі 3 көп қабатты тұрғын үй пайдалануға берілді.

**Қаладағы 27 мемлекеттік денсаулық сақтау** мекемелерінде 1029 дәрігер және 2270 орта медициналық персонал жұмыс істейді.

Денсаулық сақтау саласында жоспарлы алдын-алу тексерумен 112,5 мың адам немесе жоспардан 100,0% қамтылды, оның барысында 5739 науқас анықталды.

2018 жылы 85 орынға арналған наркодиспансері, 75 орынды емдеу амбулаториясы (Ұлттық қауіпсіздік комитеті үшін), облыстық балалар ауруханасында 60 төсекті қосалқы неонаталды хирургиясы, Еңбек ауылында бір ауысымда 25 адам қабылдайтын емдеу амбулаториясы қолданысқа берілді.

**Қаладағы білім саласында** үш ауысымдық және апатты жағдайда тұрған мектептер жоқ. Қалада жалпы білім беретін 27 мектеп. №5 және №13 орта мектептері күрделі жөндеуден өтті.

2018 жылы Оңтүстік-Батыс және Солтүстік-Батыс тұрғын аудандарда әрқайсысы 1200 орынды екі мектеп, 300 орынды музыкалық мектеп қолданысқа берілді.

**Білім беру мен ғылымды дамыту бағдарламасы аясында** жыл басынан бері 400 орынды 5 жеке меншік бала бақша жұмысқа кірісті және жұмыс істеп тұрған екі жеке меншік бала бақшаларда 100 орынды екі қосымша топ ашылды.

Нәтижесінде 3 жастан 6 жасқа дейінгі балаларды мектепке дейінгі ұйымдармен қамту 98,2% құрады.

2018 жылы Оңтүстік-Батыс ауданында Драма театры пайдалануға берілді.

**Дене шынықтыру және спортпен** шұғылданатын азаматтардың үлесі 35,9% құрады (2017 ж. – 35,9%).

Қалада 292 спорттық құрылымдар мен алаңдар бар – «Жастар» спорт сарайы, ипподром, Теннис алаңы және т.б.

**Криминогендік жағдай** барлық желілер бойынша тіркелген қылмыстардың 22,0%-ға өсуімен сипатталады.

Қылмыстардың жалпы ашылуы 51,2-ден 36,0%-ға дейін азайды.

Есепті кезеңде 263 жол-көлік оқиғалары тіркелді, бұл 2017 жылдан 14,4%-ға көп, нәтижесінде 346 адам зардап шекті, 18 адам қаза тапты.

2018 жылы Үйтас саяжай қоғамында, Еңбек ауылында және Көктал шағын ауданында қызметтік тұрғын үйімен 3 учаскелік полиция пункті қолданысқа берілді.

**II.Бөлім**

**2.1. Талдықорған қаласының бюджетке түскен түсімдердің атқарылуын бағалау**

2018 жылы бюджеттің түсімдері 40136432,0 мың теңгені құрады. Оның ішінде меншікті кірістер- 9822152,0 мың теңге, бюджеттік кредиттерді өтеу- 4904,0 мың теңге, оның ішінде:

- Талдықорған қаласы бойынша меншікті кірістер – 9782955,0 мың теңге, бюджеттік кредиттерді өтеу- 4904,0 мың теңге;

- Еркін ауылдық округі бойынша меншікті кірістер – 20892,0 мың теңге;

- Өтенай ауылдық округі бойынша меншікті кірістер – 18305,0 мың теңге.

2018 жылы түзетілген қалалық бюджеттің кірістер түсімінің болжамы барлығы 40136432,0 мың теңге, 41837114,6 мың теңгеге немесе 104,2% орындалды.Оның ішінде:

Салықтық түсімдерден 8207261,6 мың теңге;

Салықтық емес түсімдерден 369358,7 мың теңге;

Негізгі капиталды сатудан түсетін түсімдерден 3344572,4 мың теңге;

Трансферттердің түсімдері 25570100,0 мың теңгені құрады.

Бюджеттік кредиттерді өтеу жоспары 4904,0 мың теңге болса, орындалғаны 6228,7 мың теңге болып, 1324,7 мың теңге артық түскен. Қалалық бюджеттің кірістер болжамының 61,1 пайызын трансферттердің түсімдері құраса, 19,6 пайызын салықтық түсімдер, 0,9 пайызын салықтан тыс түсімдер, 8,0 пайызын негізгі капиталды сатудан түскен түсімдер құрады.

**2.2. Талдықорған қаласының бюджет кірістерінің атқарылуын бағалау**

«Талдықорған қаласының 2018-2020 жылдарға арналған бюджеті туралы» Талдықорған қалалық мәслихатының 2017 жылғы 21 желтоқсандағы №146 шешімімен Талдықорған қаласының бюджеті 2018 жылға мынадай көлемде бекітілген. Кірістер – 30001874,0 мың теңге, оның ішінде салықтық түсімдер - 7972800,0 мың теңге, салықтық емес түсімдер – 251148,0 мың теңге, негізгі капиталды сатудан түсетін түсімдер – 1559007,0 мың теңге, трансферттер түсімі – 20177940,0 мың теңге, шығындар – 30001874,0 мың теңге, таза бюджеттік кредит беру – 31171,0 мың теңге, қаржы активтермен болатын операциялар бойынша сальдо – 0,0 мың теңге, бюджет тапшылығы (профициті) – 1406107,0 теңге, бюджет тапшылығын қаржыландыру (профицитті пайдалану) – (-) 1406107,0 мың теңге.

Қазақстан Республикасы Президентінің 2015 жылғы 20 мамырдағы «100 нақты қадам» бағдарламасының 98 қадамын орындау мақсатында, 2018 жылдың 1 қаңтарынан бастап, халық саны 2 мың адамнан астам Еркін және Өтенай ауылдық округтеріне жергілікті өзін-өзі басқарудың дербес бюджетінің IV деңгейі енгізілді.

«Талдықорған қаласының 2018-2020 жылдарға арналған ауылдық округтер бюджеті туралы» Талдықорған қалалық мәслихатының 2017 жылғы 21 желтоқсандағы №239 шешімімен Еркін және Өтенай ауылдық округтерінің 2018 жылғы бюджеті төмендегідей бекітілді:

Еркін ауылдық округі бойынша кірістер – 95322,0 мың теңге, оның ішінде: салықтық түсімдер - 20892,0 мың теңге, трансферттер түсімі – 74430,0 мың теңге, шығындар – 95322,0 мың теңге.

Өтенай ауылдық округі бойынша кірістер – 72892,0 мың теңге, оның ішінде: салықтық түсімдер - 18305,0 мың теңге, трансферттер түсімі – 54587,0 мың теңге, шығындар – 72892,0 мың теңге.

2018 жылдың аралығында қалалық мәслихаттың сессияларында 4 рет қалалық бюджетке нақтылау жасалды: Оның ішінде:

- Талдықорған қалалық мәслихатының 2018 жылдың 28 ақпанындағы №153 шешіміне сәйкес түсімдер 33449687,0 мың теңгеге *(елдi мекендер жерлерiне алынатын жер салығы -40000,0 мың теңге, жергілікті бюджетке түсетін өзге де салық түсімдері - 33000,0 мың теңге, жергілікті бюджеттен қаржыландырылатын мемлекеттік мекемелермен алынатын өзге де айыппұлдар, өсімпұлдар, санкциялар- 5192,0 мың теңге, мемлекеттiк тұрғын үй қорынан берілетін тұрғын үй-жайларды жекешелендiруден түсетін түсімдер- 7029,0 мың теңге)* артқан, ал шығындар бекітілген бюджетпен (33449687,0 мың теңге) салыстырғанда 3408616,0 мың теңге көбейген. Атап айтқанда, «Талдықорған қаласының құрылыс бөлімі» ММ-і бойынша 1211734,0 мың теңгеге *(1200 орындық мектеп салуға жобалау-іздестіру жұмыстарын әзірлеуге-14612,0 мың теңге, Оңтүстік-Батыс шағын ауданында 60 пәтерлі тұрғын үй құрылысына (7 таңба)– 324301,0 мың теңге, Талдықорған қаласында 60 пәтерлі тұрғын үй құрылысына (8 таңба)– 318983,0 мың теңге, коттедж қалашығында 4-типті жеке тұрғын үйлерін салуға – 310422,0 мың теңге және т.б.);*

«Талдықорған қаласының жолаушылар көлігі және автомобиль жолдары бөлімі» ММ-і бойынша 52188,0 мың теңгеге *(«Ынтымақ» тұрғын ауданындағы көшелерге қиыршық тас төсеуге – 270980,0 мың теңге, Чкалов көшесінен Сланова көшесіне дейінгі Шевченко көшелеріне орташа жөндеуге – 379013,0 мың теңге, Ракишев пен Тынышбаев арасындағы Абай кошесіне апаратын қысқа жолды орташа жөндеуге – 309416,0 мың теңге және т.б.)*;

«Талдықорған қаласы әкімінің аппараты» ММ-і бойынша 228901 мың теңгеге *(«Талдықорған қаласының ақпараттық-талдау орталығы» КММ-ң материалдық-техникалық базасын нығайтуға – 165868,0 мың теңге, «Шаруашылық басқару» КММ-ң материалдық-техникалық базасын нығайтуға – 4364,0 мың теңге);*

«Талдықорған қаласының тұрғын үй -коммуналдық шаруашылық бөлімі» ММ-і бойынша 1420667,0 мың *теңгеге («Арай» саябағын қайта құруға – 1500000,0 мың теңге, іргелес аумақты абаттандыра отырып, жеті субұрқақты қайта жаңартуға – 100000,0 мың теңге және т.б.)* өскен.

- Талдықорған қалалық мәслихатының 2018 жылдың 23 сәуірдегі №174 шешіміне сәйкес түсімдер 35313292,0 мың теңгеге, шығындар 35313292,0 мың теңгеге өскен. Бекітілген бюджетпен салыстырғанда 5272221,0 мың теңгеге артқан. Атап айтқанда, *түсімдер бойынша қызметтің жекелеген түрлерiмен айналысуға лицензияларды пайдаланғаны үшін төлемақы 86000,0 мың теңгеге, жергілікті бюджетке төленетін мемлекеттік баж 5626,0 мың теңгеге, жергілікті бюджеттен қаржыландырылатын мемлекеттік мекемелермен алынатын өзге де айыппұлдар, өсімпұлдар, санкциялар 4432,0 мың теңгеге, жергілікті бюджеттен қаржыландырылатын мемлекеттік мекемелерге бекітілген мүлікті сатудан түсетін түсімдер 660,0 мың теңгеге, мемлекеттiк тұрғын үй қорынан берілетін тұрғын үй-жайларды жекешелендiруден түсетін түсімдер 11397,0 мың теңгеге көбейген.* Ал, шығындар:

«Талдықорған қаласының білім бөлімі» ММ-і бойынша 58893,0 мың теңгеге *(жазғы лагерьге жолдама сатып алуға – 25000,0 мың теңге, "Білім-инновация Лицей-интернаты" КММ спорт алаңын орнатуға – 20000,0 мың теңге, № 5,13 орта мектептерін күрделі жөндеуден кейін материалдық-техникалық жабдықтауға – 27821,0 мың теңге және т.б.),*

«Талдықорған қаласының құрылыс бөлімі» ММ-і бойынша 349025,0 мың теңгеге *(коттедж қалашығына инженерлік желілер және абаттандыру (1 іске қосу кешені 12 блок, 48 пәтер) – 100000,0 мың теңге, коттедж қалашығына инженерлік желілер және абаттандыру (2 іске қосу кешені) – 100000,0 мың теңге, коттедж қалашығын газбен жабдықтаудың инженерлік-коммуникациялық желілерін салуға 130000,0 мың теңге және т.б.),*

«Талдықорған қаласының жолаушылар көлігі және автомобиль жолдары бөлімі» ММ-і бойынша 197088,0 мың теңгеге *(Балпық би көшесінен бастап Жетысу шағын ауданындағы №18 тұрғын үйіне дейін Қабанбай батыр көшесін күрделі жөндеуге – 150000,0 мың теңге, Солтүстік-Батыс тұрғын ауданының Әлімжанов және Сырттанов көшелерін күрделі жөндеуге – 100000,0 мың теңге және т.б.),*

«Талдықорған қаласының жұмыспен қамту, әлеуметтік бағдарламалар және азаматтық хал актілерін тіркеу бөлімі» ММ-і бойынша 23062,0 мың теңгеге *(қоғамдық жұмыстарға (100 адамның еңбек ақысы) – 12791,0 мың теңге, жеке жұмыспен қамту агенттігі бағдарламасы аясында жұмыспен нәтижелі қамтуға – 11822,0 мың теңге және т.б.),*

«Талдықорған қаласы әкімінің аппараты» ММ-і бойынша 45453,0 мың теңгеге *(«Көрме кешені» ғимаратын жарықдиодты безендіруге – 22169,0 мың теңге);*

«Талдықорған қаласының ақпараттық-талдау орталығы» КММ-н ұстауға – 32027,0 мың теңге және т.б.),

«Талдықорған қаласының тұрғын үй -коммуналдық шаруашылық бөлімі» ММ-і бойынша 1083493,0 мың *теңгеге (іргелес аумақты абаттандыра отырып, жеті субұрқақты қайта жаңартуға (заключение экспертизы)– 594077,0 мың теңге, Арай паркіндегі 7 мүсіннің авторлық туындысына 252653,0 мың теңге)* өскен.

- Талдықорған қалалық мәслихатының 2018 жылдың 2 тамызындағы №204 шешіміне сәйкес түсімдер 36790206,0 мың теңгеге, шығындар 39860583,0 мың теңгеге өскен. Бекітілген бюджетпен салыстырғанда түсімдер 6749135,0 мың теңгеге, шығындар 9819512,0 мың теңгеге артқан. Атап айтқанда, *түсімдер бойынша жергілікті бюджетке түсетін өзге де салық түсімдері 1400,0 мың теңгеге, жергілікті бюджеттен қаржыландырылатын мемлекеттік мекемелердің тауарларды (жұмыстарды, қызметтерді) өткізуінен түсетін түсімдер 972,0 мың теңгеге, жергілікті бюджеттен қаржыландырылатын мемлекеттік мекемелермен алынатын өзге де айыппұлдар, өсімпұлдар, санкциялар 9458,0 мың теңгеге, жергілікті бюджеттен қаржыландырылатын мемлекеттік мекемелерге бекітілген мүлікті сатудан түсетін түсімдер 16400,0 мың теңгеге, азаматтарға пәтерлер сатудан түсетін түсімдер 1518899,0 мың теңгеге, мемлекеттiк тұрғын үй қорынан берілетін тұрғын үй-жайларды жекешелендiруден түсетін түсімдер 16528,0 мың теңгеге көбейген.* Ал, шығындар:

«Талдықорған қаласының білім бөлімі» ММ-і бойынша 316951,0 мың теңгеге *(Солтүстік-Батыс тұрғын ауданындағы 1200 орындық жаңа мектептің материалдық-техникалық базасын нығайтуға – 17500,0 мың теңге, кадет сыныбының ашылуына – 11968,0 мың теңге және т.б.),*

«Талдықорған қаласының құрылыс бөлімі» ММ-і бойынша 1920739,0 мың теңгеге *(Оңтүстік-Батыс тұрғын ауданындағы бастапқы медициналық-санитарлық көмек орталығы бар 230 пәтерлік үш 16 қабатты тұрғын үй құрылысына - 2062486,0 мың теңге, коттедж қалашығына инженерлік желілер және абаттандыру (1,2 іске қосу кешені) – 100000,0 мың теңге, Шығыс шағын ауданында 20 пәтерлі үйге сыртқы инженерлік желілердің құрылысы және абаттандыруға-75019,0 мың теңге және т.б.);*

«Талдықорған қаласының жолаушылар көлігі және автомобиль жолдары бөлімі» ММ-і бойынша 197088,0 мың теңгеге (*Талдықорған қаласы көшелерін орташа жөндеуге – 321691,0 мың теңге, Автобус Smart павильондарын орнатуға – 85000,0 мың теңге);*

«Талдықорған қаласы әкімінің аппараты» ММ-і бойынша 45453,0 мың теңгеге *(көмір сатып алуға – 491386,0 мың теңге, бұрын салынған 16 тұрғын үйді аспаптық тексеруге – 12585,0 мың теңге);*

«Талдықорған қаласының тұрғын үй -коммуналдық шаруашылық бөлімі» ММ-і бойынша 1083493,0 мың теңгеге *(Өтенай ауылында көше жарығын орнатуға – 112929,0 мың теңге, жасыл желектерді құбырлы суару құрылғысына-81169,0 мың теңге және т.б.) көбейген.*

- Талдықорған қалалық мәслихатының 2018 жылдың 22 қарашадағы №228 шешіміне сәйкес түсімдер 40565604,0 мың теңгеге, шығындар 40565604,0 мың теңгеге өскен. Бекітілген бюджетпен салыстырғанда түсімдер мен шығындар 10524533,0 мың теңгеге артқан. Атап айтқанда, *төлем көзінен салық салынатын табыстардан ұсталатын жеке табыс салығы 130000,0 мың теңгеге, түсімдер бойынша заңды тұлғалардың және жеке кәсіпкерлердің мүлкіне салынатын салық 206725,0 мың теңгеге, елдi мекендер жерлерiне алынатын жер салығы 5000,0 мың теңгеге, елдi мекендердің жерлерiне алынатын жер салығын қоспағанда, жер салығы 7500,0 мың теңгеге, басқа да салықтық емес түсiмдер  156004,0 мың теңгеге көбейген.* Ал, шығындар:

«Талдықорған қаласының білім бөлімі» ММ-і бойынша 629307,0 мың теңгеге (*мектепке дейінгі тәрбие және оқыту ұйымдарының қызметін қамтамасыз етуге– 56120,0 мың теңге, мектепке дейінгі білім беру ұйымдарында мемлекеттік білім беру тапсырысын іске асыруға–172110,0 мың теңге және т.б.);*

«Талдықорған қаласының жолаушылар көлігі және автомобиль жолдары бөлімі» ММ-і бойынша 561295,0 мың теңгеге *(Талдықорған қаласы көшелерінің қиыршық тас жол жабынына– 204647,0 мың теңге, қала көшелерінің күрделі және орташа жөндеуге – 259260,0 мың теңге);*

«Талдықорған қаласы әкімінің аппараты» ММ-і бойынша 194504,0 мың теңгеге *(көмір сатып алуға – 216380,0 мың теңге) көбейген.*

Осы нақтылаулар мен түзетулерден кейін бекітілген бюджетпен салыстырғанда нақтыланған бюджетте кірістер мен шығындар 10092042,0 мың теңгеге немесе 1,33 есе артты. Атап айтқанда, кірістер – 40093916,0 мың теңге, *оның ішінде салықтық түсімдер - 7936879,0 мың теңге, салықтық емес түсімдер – 389385,0 мың теңге, негізгі капиталды сатудан түсетін түсімдер – 1901627,0 мың теңге, трансферттер түсімі – 25570100,0 мың теңге, шығындар – 40093916,0 мың теңге, таза бюджеттік кредит беру – 36075,0 мың теңге, қаржы активтермен болатын операциялар бойынша сальдо – 0,0 мың теңге, бюджет тапшылығы (профициті) – (-)2848839,0 мың теңге, бюджет тапшылығын қаржыландыру (профицитті пайдалану) – 2848839,0 мың теңге.*

Еркін және Өтенай ауылдық округтердің бюджеттері 3 рет нақтыланды. Еркін ауылдық округінің кірістері мен шығындары 28711,0 мың теңгеге немесе 1,3 есе артты. Атап айтқанда, *кірістер – 124033,0 мың теңге, оның ішінде салықтық түсімдер - 22716,0 мың теңге, салықтық емес түсімдер – 549,0 мың теңге, трансферттер түсімі – 100768,0 мың теңге, шығындар – 124033,0 мың теңге.*

Өтенай ауылдық округінің кірістері мен шығындары 27803,0 мың теңгеге немесе 1,38 есе артты. Атап айтқанда, *кірістер – 100695,0 мың теңге, оның ішінде салықтық түсімдер - 15084,0 мың теңге, салықтық емес түсімдер – 4167,0 мың теңге, трансферттер түсімі – 81444,0 мың теңге, шығындар – 100695,0 мың теңге.*

*Жалпы бюджет қаражаттарының қалдықтары есепті кезең соңында 1872996,5 мың теңгені құрады,* оның ішінде:

- Талдықорған қаласы бойынша 1841660,5 мың теңге;

- Еркін ауылдық округі бойынша 8237,6 мың теңге;

- Өтенай ауылдық округі бойынша 23098,3 мың теңге.

2019 жылдың 1 қаңтарына бос қалдықтары төмендегідей талданады, **Талдықорған қаласы бойынша:**

- Меншікті кірістер бойынша асыра орындау – 1619454,3 мың теңге, оның ішінде азаматтарға пәтерлер сатудан түсетін түсімдер – 1434496,4 мың теңге;

- Шығыстар бойынша орындалмау – 172309,2 мың теңге;

- Кредиттерді өтеуден және активтерді сатудан түсетін түсімдер – 29896,7 мың теңге;

- Бағытталмаған бос қалдықтар – 20000,3 мың теңге.

**Еркін ауылдық округі бойынша:**

* Меншікті кірістер бойынша асыра орындау – 8236,2 мың теңге;
* Шығыстар бойынша орындалмау – 1,4 мың теңге.

**Өтенай ауылдық округі бойынша:**

* Меншікті кірістер бойынша асыра орындау – 23095,2 мың теңге;
* Шығыстар бойынша орындалмау – 3,1 мың теңге.

**2.2.1. Салықтық түсімдерді талдау**

Салықтық түсімдер 7974679,0 мың теңгеде жоспарланып 8207261,6 мың теңгеге немесе 102,9 пайызға орындалды. Оның ішінде:

Төлем көзінен салық салынбайтын табыстардан ұсталатын жеке табыс салығы 859236,0 мың теңгеге жоспарланып 909976,4 мың теңгеге немесе 105,9 пайызға орындалды, яғни 50740,4 мың теңгеге артығымен орындалды. *Камералдық бақылаудың қорытындысы бойынша «Телеубаев» ЖК, «Горбачев» ЖК, «Мукашева» ЖК-ден жоспарсыз түскен қаражат.*

Жеке меншiкке салынатын салықтар 4822221,0 мың теңгеге жоспарланып, 4856261,6 мың теңгеге немесе 100,7 пайызға орындалды, яғни *34040,6 мың теңгеге артығымен түсті. Оның ішінде, заңды тұлғалардың және жеке кәсіпкерлердің мүлкіне салынатын салықтар 21433,8 мың теңге артық түсу себебі, тексеру қорытындысы бойынша «Талдықорғанжылусервис» КМК-нан 291814,4 мың теңге түскен.*

Жеке тұлғалардың мүлкiне салынатын салық 3855,4 теңге артық түсу себебі, өткен жылдың қарызы өтелген*. Елдi мекендер жерлерiне алынатын жер және елдi мекендердің жерлерiне алынатын жер салығын қоспағанда, жер салықтары бойынша 8966,4 теңге артық түскен. Ең ірі көлемде «7SU GROUP» ЖШС 2797,5 мың теңге, «Қайнар АКБ» ЖШС 2196,9 мың теңге және өткен жылдың қарызы түскен.*

Тауарларға, жұмыстарға және қызметтерге салынатын iшкi салықтар 278428,0 мың теңгеге жоспарланып, 298182,9 мың теңгеге немесе 107,1 пайызға атқарылды. 19754,9 мың теңгеге артығымен орындалды.

Меншікке салынатын салық 1673121,0 мың теңгеге жоспарланып 1793097,6 мың теңгеге немесе 107,2 пайызға орындалды, яғни 119976,6 мың теңгеге артығымен орындалды. *Болжамның асыра орындалуына сыра және жанар-жағар майын сату көлемінің өсуі әсер етті.*

Басқа да салықтар бойынша 47737,0 мың теңге жоспарланып, 53293,4 мың теңге немесе 111,6 пайызға орындалды. Бюджетке 5556,4 мың теңге артығымен түсті*. Ең ірі көлемде «Азиатский Газопровод» ЖШС 49293,0 мың теңге түсті.*

Заңдық маңызы бар әрекеттерді жасағаны және (немесе) оған уәкілеттігі бар мемлекеттік органдар немесе лауазымды адамдар құжаттар бергені үшін алынатын міндетті төлемдер 293936,0 мың теңгеге жоспарланып, 296449,8 мың теңге немесе 100,9 пайызға орындалды. *Түсімнің көлемі, жасалатын заңдық маңызы бар іс-әрекеттердің санына байланысты.*

**2.2.2. Салықтық емес түсімдерді талдау**

Салықтық емес түсімдербойынша 394101,0 мың теңге жоспары 369358,7 мың теңгеге немесе 93,7 пайызға орындалды. Оның ішінде:

Мемлекет меншігіндегі мүлікті жалға беруден түсетін кірістер бойынша 66539,0 мың теңге жоспары 66338,4 мың теңгеге немесе 99,7 пайызға орындалды.

*Талдықорған қаласында 23172 шаршы метрді құрайтын 8 жалға берілетін тұрғын үйлер бар. 2010 жылдан бері 1 шаршы метрге 241,67 теңге болып қате есептелген. Талдықорған қаласы әкімдігінің 2018 жылғы 13 наурыздағы «Мемлекеттік тұрғын үй қорынан тұрғын үйлерді пайдаланғаны үшін төлемақы мөлшерін белгілеу туралы» №120 қаулысына сәйкес, ағымдағы жылдың мамыр айынан 1 шаршы метрге 53,2 теңгемен қайта есептеліп, 1388,4 мың теңгеге аз түсуіне әсерін тигізді.*

Мемлекеттік бюджеттен қаржыландырылатын, сондай-ақ Қазақстан Республикасы Ұлттық Банкінің бюджетінен (шығыстар сметасынан) қамтылатын және қаржыландырылатын мемлекеттік мекемелер салатын айыппұлдар, өсімпұлдар, санкциялар, өндіріп алулар бойынша 22882,2 мың теңгеде түсімдер түсті.

Жергіліктік бюджетке түсетін басқа да салықтық емес түсімдер бойынша 305967,0 теңгеде жоспары 280138,1 мың теңгеге немесе 91,6 пайызға атқарылды. Оның ішінде, *жергіліктік бюджетке түсетін салықтық емес басқа да түсімдердің 48212,6 мың теңгесі түспеген. Себебі, салықтық емес түсімдер Бюджет кодексінде белгіленген бюджетке міндетті, қайтарылмайтын төлемдер, яғни бұл мемлекетке тиесілі мүлікті кез келген өтеулі беру кезінде туындайтын кез келген түсімдер, мемлекеттік мүлікті сатудан туындайтын кез келген қаржы ағындары, азаматтық-құқықтық жауапкершілікке тарту нәтижесін білдіретін кез келген қаржылық кірістер - сот немесе атқарушы билік органдары ақы төлеу қызметтерін көрсеткен кезде орын алатын айыппұлдар, өсімпұлдар және өзге де, не ақшалай түсімдер.*

*Осындай түсімдердің нақты ставкаларының болмауына қарамастан, бюджеттің салықтық емес кірістерінің құрамы өткен жылы алынған көрсеткіштерді негізге ала отырып, есепті кезеңде жоспарланады.*

*Сондықтан, салықтық емес кірістер жөніндегі уәкілетті органның түсімнің төмендеу қарқынын болдырмау мақсатында кірістердің ұлғаюына қандай да бір ықпал етуге мүмкіндігі жоқ.*

**2.2.3. Негізгі капиталды сатудан түскен түсімдерді талдау**

Негізгі капиталды сатудан түскен түсімдер бойынша 2018 жылы 3344572,4 мың теңге түсім түсіп, жоспар 175,9 пайызға немесе 1442945,4 мың теңгеге артық орындалды. Оның ішінде негізінде:

Жерді және материалдық емес активтерді сатудан түсетін түсім 76966,0 мың теңгеге жоспарланып 81556,6 мың теңгеге, немесе 106,0 пайызға орындалды;

Мемлекеттік мекемелерге бекітілген мүлікті сатудан түсетін түсім 1824661,0 мың теңгеге жоспарланып 3263015,7 мың теңгеге, немесе 178,8 пайызға орындалды, соның ішінде негізгі түсім азаматтарға пәтер сатудан түсетін түсімдер 3192941,4 мың теңгені құрады.

**2.2.4. Трансферттер түсімдерін талдау**

Трансферттердің түсімдері 25570100,0 мың теңге сомасында жоспарланып, толығымен орындалды немесе 100,0 пайыз.

2018 жылы жоғары тұрған бюджеттен берілетін трансферттердің құрамын нысаналы даму трансферттері 20,6 пайызды, немесе 5267416,0 мың теңгені, ағымдағы нысаналы трансферттер 35,0 пайызды, немесе 8957849,0 мың теңгені, субвенция 44,4 пайызды, немесе 11344835,0 мың теңгені құрады.

**2.3. Талдықорған қаласының бюджет шығыстарының атқарылуын бағалау**

2018 жылғы қалалық бюджеттің шығыстары 30041071,0 мың теңге болып бекітіліп, нақтылаулар мен түзетулер нәтижесінде 40136432,0 мың теңгеге жетті. Оның ішінде:

- Талдықорған қаласы бойынша бюджет 30001874,0 мың теңгеге бекітіліп, нақтылаулар мен түзетулерден кейін 40093916,0 мың теңгеге;

- Еркін ауылдық округі бойынша бюджет 95322,0 мың теңгеге бекітіліп, нақтылаулар мен түзетулерден кейін 124033,0 мың теңгеге;

- Өтенай ауылдық округі бойынша бюджет 72892,0 мың теңгеге бекітіліп, нақтылаулар мен түзетулерден кейін 100695,0 мың теңгеге жетті.

Есепті кезең қорытындылары бойынша Талдықорған қаласы бюджетінің жалпы шығындары 39964118,2 мың теңгеге немесе 99,6 пайызға атқарылды.Оның ішінде:

- Талдықорған қаласы бюджеті 39921606,7 мың теңгеге немесе 99,6 пайызға;

- Еркін ауылдық округінің бюджеті 124031,6 мың теңгеге немесе 100 пайызға;

-Өтенай ауылдық округінің бюджеті 100691,9 мың теңгеге немесе 100 пайызға орындалды.

Қалалық бюджеттік бағдарлама әкімшілері бойынша қаражаттың игерілуі келесі көрсеткіштермен айқындалады.

**Бірінші «Жалпы сипаттағы мемлекеттік қызметтер»** қызметтік тобы бойынша жалпы шығындар 1060089,4 мың теңгеге жоспарланып 1028003,4 мың теңгеге немесе 97,0 пайызға атқарылды.

**Екінші «Қорғаныс»** қызметтік тобында қаралған 1417438,0 мың теңгенің 1417425,1 мың теңгесі игерілді немесе 100 пайызға атқарылды.

**Үшінші «Қоғамдық тәртіп, қауіпсіздік, құқықтық, сот, қылмыстық атқару қызметі»**қызметтік тобының шығыстарына жоспарланған 130310,0 мың теңге 100 пайызға игерілді.

**Төртінші «Білім беру»** қызметтік тобына жоспар бойынша 12470115,0 мың теңге қаралса, ол 12464539,6 мың теңгеге, немесе 100 пайызға атқарылды.

**Алтыншы «Әлеуметтік көмек және әлеуметтік қамсыздандыру»** қызметтік тобының шығындарының 2614843,0 мың теңге жоспары 2614760,0 мың теңгеге немесе 100 пайыз атқарылды.

**Жетінші «Тұрғын үй-коммуналдық шаруашылық»**қызметтік тобында шығындар 14867171,3 мың теңге көлемінде жоспарланып 14774198,2 мың теңгеге немесе 99,4 пайызға атқарылды.

**Сегізінші «Мәдениет, спорт, туризм және ақпараттық кеңістік»** қызметтік тобында дене шынықтыру және спорт, ішкі саясат, мәдениет және тілдерді дамытубөлімдері, қалалық кітапхана мекемесі ,қалалық мәдениет үйі, мемлекеттік тілді дамыту орталығы мемлекеттік коммуналдық қазыналық кәсіпорындары қаржыландырылады. Бұл топтың жалпы шығысы 1139707,0 мың теңге болып жоспарланып 1101550,1 мың теңгеге немесе 96,7 пайызға атқарылды.

**Тоғызыншы «Отын-энергетика кешені және жер қойнауын пайдалану»** қызметтік тобында жалпы шығындар 272081,0 мың теңгеге жоспарланып, оның орындалуы 272081,0 мың теңгеге немесе 100 пайызға атқарылды.

**Оныншы «Ауыл, су, орман, балық шаруашылығы, ерекше қорғалатын табиғи аумақтар, қоршаған ортаны және жануарлар дүниесін қорғау, жер қатынастары»** қызметтік тобында жалпы шығындар 200257,0 мың теңгеге жоспарланып, оның орындалуы 200253,3 мың теңгеге немесе 100 пайызға атқарылды.

**Он бірінші «Өнеркәсіп, сәулет, қала құрылысы және құрылыс қызметі»** қызметтік тобында 82620,0 мың теңге жоспарланса, орындалғаны 79973,8 мың теңге немесе 96,8 пайыз.

**Он екінші «Көлік және коммуникация»** қызметтік тобында жалпы шығындар 4382407,0 мың теңгеге жоспарланып, 100,0 пайызға атқарылды.

**Он үшінші «Басқалар»** қызметтік тобында қаралған жоспардағы 43201,3 мың теңге 42428,4 мың теңгеге немесе 98,2 пайызға игерілді.

**Он төртінші «Борышқа қызмет көрсету»** тобында жоғары тұрған бюджеттен жергiлiктi атқарушы органдар алған қарыздар бойынша сыйақы төлемдері 10456,0 мың теңгені құрады.

**Он бесінші «Трансферттер»** қызметтік тобын бойынша 2017 жылы пайдаланылмай қалған трансферттерді қайтаруға жоспарланған 3553,1 мың теңге сомасында нысаналы трансферттер толығымен қайтарылды.

**Он алтыншы «Қарыздарды өтеу»** қызметтік тобы бойынша 2018 жылы жергілікті атқарушы органның жоғары тұрған бюджет алдындағы борышын өтеуге жоспарланған 1442182,0 мың теңге сомасының 1442181,7 мың теңгесі қайтарылды.

**2.3.1. Талдықорған қаласының бюджет шығындарының атқарылуын талдау**

2018 жылға түзетілген бюджет бекітілген бюджетпен салыстырғанда 10095361,0 мың теңгеге немесе 133,6% артқан. 2017 жылғы түзетілген бюджетпен салыстырғанда 2018 жылғы түзетілген бюджет 4065139,2 мың теңгеге немесе 111,3 пайызға ұлғайған.

Қала бюджетінің шығындары 2018 жылы 15 функционалды топтардан құралды, олар 20 бюджеттік бағдарлама әкімшісімен 126 бюджеттік бағдарламада іске асырылған.

Қалалық бюджеттің функционалдық топтар бойынша шығындар құрамы мынадай:

1) «Жалпы сипаттағы мемлекеттік қызметтер» фунционалдық тобы 1028003,4 мың теңге (жалпы шығыстардың 2,6%);

2) «Қорғаныс» функционалдық тобы 1417425,1 мың (3,5%);

3) «Қоғамдық тәртіп, қауіпсіздік, құқықтық, сот, қылмыстық атқару қызметі» фунционалдық тобы 130309,0 мың теңге (0,3%);

4) «Білім беру» фунционалдық тобы 12464539,6 мың теңге (31,2%);

5) «Әлеуметтік көмек және әлеуметтік қамсыздандыру» функционалдық тобы 2614760,0 мың теңге (6,5%);

6) «Тұрғын үй - коммуналдық шаруашылық» функционалдық тобы 14774198,2 мың теңге (37,0%);

7) «Мәдениет, спорт туризм ақпараттық кеңістік» функционалдық тобы 1101550,1 мың тенге (2,8%);

8) «Отын-энергетика кешені және жер қойнауын пайдалану» фунционалдық тобы 272081,0 мың теңге (0,7%);

9) «Ауыл, су, орман, балық шаруашылығы, ерекше қорғалатын ортаны және жануарлар дүниесін қорғау, жер қатынастары» фунционалдық тобы 200253,3 мың теңге (0,5%);

10) «Өнеркәсіп, сәулет, қала құрылысы және құрылыс қызметі» фунционалдық тобы 79973,8 мың теңге (0,2%);

11) «Көлік және коммуникация» функционалдық тобы 4382405,3 мың теңге (11,0%);

12) «Басқалар» функционалдық тобы 42428,4 мың теңге (0,1%);

13) Борышқа қызмет көрсету – 10456,0 мың теңге (0,03%);

14) «Трансферттер»функционалдық тобы 3553,1 мың теңге (0,0%).

15) Қарыздарды өтеу – 1442181,7 мың теңге (3,6%);

Жоғарыда көрсетілген шығындар құрамының негізін (37,0%) «Тұрғын үй - коммуналдық шаруашылық» фунционалдық тобы құрады.

Есепті кезең қорытындылары бойынша Талдықорған қаласы бюджетінің шығындары **172313,8** мың теңге сомасында қаражаттар игерілмей қалды. Оның ішінде:

- ***Талдықорған қаласының білім бөлімі*** бойынша 5420,2 мың теңге - IT кабинеттерін № 28 мектепке сатып алу, жеткізілмеген тауар (*жеткізуші «MiniСOM» ЖШС*).

- ***Талдықорған қаласының тұрғын-үй коммуналдық шаруашылық бөлімі*** бойынша 10370,4 мың теңге «Көшедегі жәй жарықтандыруды светодиодты жарыққа ауыстыру» (*мердігер «Құлан.KZ» ЖШС).* «Стройком Астана» ЖШС-нің талабы бойынша сот шешімімен қаржылық операцияларға тыйым салынды.

- ***Талдықорған қаласының сәулет және қала құрылысы бөлімі***бойынша 2628,1 мың теңгеге аудан аумағында қала құрылысын дамыту схемаларын және елді мекендердің бас жоспарлары дұрыс әзірленбегендіктен сот органына талап арыз беріліп, соттың істі қарауы жүргізілуде (*жеткізуші* *ЖК «Сарсенбаев С.Х.»*).

- ***Талдықорған қаласының құрылыс бөлімі*** бойынша 82555,6 мың теңге, оның ішінде 24075,8 мың теңге «Оңтүстік-Батыс тұрғын ауданындағы 60 пәтерлі тұрғын үйдің құрылысы (8-таңба)» аяқталмағандықтан (*мердігер«СурМак» ЖШС*) және 58127,9 мың теңге «Талдықорған қаласында Оңтүстік-Батыс ауданында алғашқы медициналық-санитарлық көмек орталығымен 230 пәтерлі үш 16 қабатты тұрғын үйлердің құрылысы» (*мердігер «НСК» Астана Құрылыс» ЖШС*) нысандары бойынша жалпы жұмыстар көлемі 75 пайызға орындалған. Сондықтан қабылдап алу актілері болмағандықтан, келісім шарт сомасының 5% ұсталған. 351,8 мың теңге - 60 пәтерлі коммуналдық тұрғын үйдің құрылысы үшін жобалау–іздестіру жұмыстары бойынша игерілмеген қаражат.

- ***Талдықорған қаласының «Өркен» балалар мен жас өспірімдер спорт мектебі*** бойынша 38137,7 мың теңге ғимаратты күрделі жөндеу бойынша уақытылы орындалмаған жұмыстар, мердігерге қатысты сотқа талап берілді *(мердігер «СНTconst» ЖШС*).

- ***Талдықорған қаласының ақпараттық-талдау орталығы***бойынша 31839,5 мың теңге «SMART Талдықорған» бағдарламасын жаңарту бойынша игерілмеген қаражат. "Smart Taldykorgan "мобильді қосымшасын "DamuMed" медициналық платформасымен, сондай-ақ қаланың білім беру мекемелерімен интеграциялауды және жаңа сервистерді іске асыруды қамтитын жоспарланған "Smart Taldykorgan" мобильді қосымшасын дамыту жөніндегі қызметтер» жобасы қамтамасыз ететін жүйелер тарапынан пысықтауды талап етті және 2018 жылдың соңына дейін іске асырудың техникалық мүмкіндігі болмады (*жеткізуші «ЦУРС» ЖШС*).

771,3 мың теңге - табиғи және техногендік сипаттағы төтенше жағдайларды жою үшін жергілікті атқарушы органның төтенше резервінің пайдаланылмаған қалдығы.

586,6 мың теңге – бағдарлама әкімшілерінің шоттағы қалдықтары.

Есепті кезеңде бюджеттік бағдарлама әкімшілерінің бюджет қаражаттарын ең көп игермеген «Талдықорған қаласыныңқұрылыс бөлімі» мемлекеттік мекемесі.

Сонымен қатар 2018 жылғы 11 желтоқсандағы №597 Талдықорған қаласының әкімдігінің қаулысымен бюджетке түзету енгізу арқылы шығындар **432401,0** мың теңгеге азайтылған. Оның ішінде:

*Талдықорған қаласының жұмыспен қамту, әлеуметтік бағдарламалар және азаматтық хал актілерін тіркеу бөлімі* бойынша **1000,0** мың теңге (әлеуметтік жұмыс жөніндегі кеңесшілер мен ассистенттер бойынша жоспарланған іс сапарлардың болмауына байланысты, кері қайтарылған қаражат);

*Талдықорған қаласының құрылыс бөлімі* бойынша **207161,0** мың теңге *(Талдықорған қаласының Оңтүстік-Батыс тұрғын ауданында үй кешендерін абаттандыру және сыртқы инженерлік жүйелерінің құрылысы бойынша жобалық-сметалық құжаттамаға түзету енгізу қажеттілігіне байланысты*– 90000 мың теңге, *Талдықорған қаласында 159, 168, 64 пәтерлі тұрғын үйлерді абаттандыру және инженерлі-коммуникациялық жүйелерінің құрылысы нысаны бойынша 168 пәтерлік тұрғын үйдің құрылысы басталмаған*, 4-таңба *(«СпецТехномаш» ЖШС мемлекеттік-жеке меншік серіктестік үшін ЖСҚ іске асыру) -*17161 мың теңге, Талдықорған қаласы «Жастар-3» ауылындағы жеке тұрғын құрылысына инженерлік коммуникациялық жүйелерінің құрылысы *(Сумен жабдықтау)* бойынша конкурстық рәсімдерге шағымдану мерзімдерінің ұзақтығына байланысты – 50000,0 мың теңге, Талдықорған қаласы «Ынтымақ» ауылындағы жеке тұрғын құрылысына инженерлік коммуникациялық жүйелерінің құрылысы *(Сумен жабдықтау)* бойынша конкурстық рәсімдерге шағымдану мерзімдерінің ұзақтығына байланысты – 50000,0 мың теңге);

*Талдықорған қаласының білім бөлімі* бойынша **224240,0** мың теңге *(жаңартылған бағдарлама бойынша оқыту және педагогикалық шеберлік үшін мұғалімдерге қосымша төлем бойынша үнем)*

Жоғарыда көрсетілген жылдың соңындағы бюджетке түзету енгізгенін ескерсек, қала бюджетінің игеру пайызы жоғары болып тұр.

**2.3.2. Бюджеттік кредиттердің пайдаланылуын талдау**

Ауыл мекендері мамандарын әлеуметтік қолдау шараларын іске асыру үшін (453.006.013) бағдарламасы бойынша берілген 36075,0 мың теңге бюджеттік кредиттердің жоспары 36075,0 мың теңгеге немесе 100,0 пайызға орындалды. Ауыл мекендерге жұмыс істеуге келген 10 жас мамандарға тұрғын ұй сатып алуға кредиттер берілді. 2017 жылмен салыстырғанда 22461,0 мың теңгеге немесе 265,0 пайызға көбейтіліп берілген.

Ішкі қарыздар есебінен кредиттік тұрғын үй салуға кредит беру «Нұрлы Жер» (467.003.034) бағдарламасы бойынша берілген 2383906,0 мың теңге бюджеттік кредиттердің жоспары 96,6 пайызға орындалды. Құрылыс бойынша жалпы жұмыстар көлемі 75 пайызға орындалғандықтан, толық көлемінде игерілмеді. Бөлінген кредитті жүзеге асыру мерзімі 2018-2019 жылдар.

**2.3.3. Қаржы активтерін сатып алуға жұмсалған шығындарды талдау**

2018 жылдың басына бухгалтерлік баланс бойынша активтер – 67891205,0 мың теңгені, жыл соңына 74397254,3 мың теңгені құраған, оның ішінде: негізгі қорлар 73165993,5 мың теңге, биологиялық активтер -26288,7 мың теңге, материалдық емес активтер 984872,1 мың теңге. Активтер 6506049,3 мың теңгеге көбейтілген.

**2.3.4. Дебиторлық және кредиторлық берешектерді талдау**

2018 жылдың есебі бойынша қала бюджетінен қаржыландырылатын мекемелер бойынша дебиторлық берешек–**34908,7** мың теңгені, кредиторлық берешек -**5849,4** мың теңгені құрады. 2017 жылмен 2018 жылғы игерілмеген бюджет қаражатының сомасы 145218,4 мың теңгеге немесе 21,9 есеге азайған.

Бюджеттік бағдарламалар бойынша қалыптасқан дебиторлық қарыздар негізінен келесі Қаланың бюджеттік бағдарлама әкімшілері бойынша қалыптасқан: **«**Талдықорған қаласының құрылыс бөлімі» мемлекеттік мекемесінде-**34908,7** мың теңге. Келісім-шарттар бойынша тұрғын үй құрылыстарына 30 пайыздық аванстық төлемдер жасалған.

Ал, кредиторлық қарыздар негізінен келесі қаланың бюджеттік бағдарлама әкімшілері бойынша қалыптасқан:

«Талдықорған қаласының білім бөлімі» мемлекеттік мекемесінде- **130,6** мың теңге жылу энергиясына және электр қуатына салыстырып тексеру актісі сәйкес;

«Талдықорған қалалық мәслихатының аппараты» мемлекеттік мекемесінде – **60,5** мың теңге жылу энергиясына, электр қуатына және байланыс қызметіне салыстырып тексеру актісі сәйкес;

«Талдықорған қаласы әкімінің аппараты» мемлекеттік мекемесінде – **1050,2** мың теңге жылу энергиясына, электр қуатына, байланыс және интернет қызметіне салыстырып тексеру актісі сәйкес;

Еркін және Өтенай ауылдық округтері мемлекеттік мекемелерінде – **810,4** мың теңге электр қуатына, суық, ыстық суға, жарықтандыруға, байланыс және интернет қызметіне салыстырып тексеру актісі сәйкес;

«Талдықорған қаласының спорт және дене шынықтыру бөлімі» мемлекеттік мекемесінде- **2191,8** мың теңге жылу энергиясына, байланыс және интернет қызметіне, ыстық, суық суға, электр қуатына салыстырып тексеру актісі сәйкес.

**ІІІ бөлім. Бағдарламалық құжаттардың іске асырылуын бағалау**

**3.1. Аумақтық даму бағдарламасының жүзеге асырылуын бағалау**

Талдықорған қаласының 2016-2020 жылдарға арналған даму бағдарламасы (ары қарай – Бағдарлама) қалалық мәслихат сессиясының 2015 жылғы 22 желтоқсандағы №373 шешімімен бекітілген, оған қазіргі тенденцияларды және проблемалық мәселелерді өзектендіруді ескере отырып 2017 жылғы 17 қарашасындағы №131., 2018 жылғы 6 желтоқсандағы №234 қалалық мәслихаттың шешімдерімен екі рет өзгерістер енгізілді.

Талдықорған қаласының 2016-2020 жылдарға даму бағдарламасы 6 бағыттан тұрады.

Бағдарламада келесі 6 бағыт бойынша 21 нақты мақсат, 83 индикатор айқындалған.

**1 - БАҒЫТ.** **Экономика**.

**1 - мақсат. Өнеркәсіптің үдемелі дамуын қамтамасыз ету.**

2018 жылғы қаланың даму бағдарламасының орындалу есебі бойынша 2 нысаналы индикатор қарастырылған:

*1) Өңдеу өнеркәсібі өнімін шығарудың нақты көлем индексі;*

*2) Өнеркәсіптің жалпы көлеміндегі өңдеу өнеркәсібінің үлесі.*

**2 - мақсат. Агроөнеркәсіптік кешені субъектілерінің бәсеке қабілеттілігін арттыру үшін жағдай.**

АӨК субъектілерінің бәсеке қабілеттілігін арттыруға жағдай жасау мақсаты бойынша 5 нысаналы индикатор қарастырылған:

*1)Ауыл шаруашылығында негізгі капиталына тартылған инвестициялардың нақты көлем индексі;*

*2)Тамақ өнімдері өндірісінің негізгі капиталына тартылған инвестициялардың нақты көлем индексі;*

*3)Ұйымдастырылған шаруашылықтардағы ірі қара және ұсақ мал басының үлесі;*

*4) Тұқымды өзгерістерге қатысатын ірі және ұсақ мал үлесі;*

*5) Мерзімі бұзылып берілген субсидиялар үлесінің төмендеуі.*

**3 - мақсат. Шағын және орта кәсіпкерлікті және сауданы дамыту.**

Шағын және орта кәсіпкерлікті және сауданы дамыту мақсаты бойынша 3 нысаналы индикатор қарастырылған:

*1) Тіркелгендердің жалпы көлеміндегі әрекет етуші шағын және орта кәсіпкерлік субъектілерінің үлесі;*

*2) Бөлшек сауда айналымның нақты көлем индексі;*

*3) «Бөлшек сауда» қызмет түріндегі сауда алаңы 2000 ш.мтерден кем емес сауда объектілерінің санын арттыру.*

**4 - мақсат. Инновацияларды дамыту және инвестициялар тарту.**

Инновацияларды дамыту және инвестициялар тарту мақсаты бойынша 6 индикатор қарастырылған:

*1)Халықтың жан басына шаққандағы негізгі капиталға инвестициялардың өсу қарқыны;*

*2)Негізгі капиталға салынған инвестициялардың жалпы көлеміндегі сыртқы инвестициялардың үлесі;*

*3)2015 жылға шикізаттық емес секторда негізгі капиталға инвстициялардың өсуі (мемлекеттік бюджеттен инвестицияларды есептемегенде);*

*4)Әрекет етуші кәсіпорындар санынан инновациялық белсенді кәсіпорындардың үлесі;*

*5)Өңдеу өнеркәсібінің негізгі капиталына инвестициялар көлемі;*

*6)Әзірленген құжаттамаларға оң қорытындыларды алған МЖӘ жобалардың санын көбейту және олар бойынша конкурсты жариялау.*

**2 - БАҒЫТ. Әлеуметтік сала.**

**1-мақсат. Білім беру сапасын және қолжетімділігін қамтамасыз ету, балалардың заңды мүдделерін қорғау жүйесінің тиімділігін арттыру.**

Білім беру сапасын және қолжетімділігін қамтамасыз ету, балалардың заңды мүдделерін қорғау жүйесінің тиімділігін арттыру бойынша 5 нысаналы индикатор қарастырылған:

*1)Жұмыс істеп тұрған апатты және үш ауысымдық мектептер саны;*

*2)Жаратылыстану-математика пәндері бойынша мектеп бітірушілердің арасында білім беру бағдарламаларын табысты (өте жақсы/жақсы) меңгерген оқушылардың үлесі;*

*3)Мүмкіндігі шектеулі балалардың жалпы санының ішінде балалардың инклюзивтік біліммен қамтылуы;*

*4)Балаларды мектепке дейінгі тәрбие және оқытумен қамту (3-6 жас); 5)Оның ішінде жекеменшік мектепке дейінгі ұйымдар желілерін дамыту есебінен.*

**2-мақсат. Азаматтық қалыптасу және жастардың әлеуметтік өзін-өзі жүзеге асыруына жағдай жасау.**

Азаматтық қалыптасу және жастардың әлеуметтік өзін-өзі жүзеге асыруына жағдай жасаубойынша 1 нысаналы индикатор қарастырылған:

*1) 14-тен 29 жас аралығындағы халықтың мемлекеттік жастар саясатының жүзеге асырылуымен қанағаттану деңгейі.*

**3 - мақсат. Халықтың денсаулығын жақсарту.**

Халықтың денсаулығын жақсарту бойынша 4 нысаналы индикатор қарастырылған:

*1) 100 мың тірі туылғандарға шаққанда ана өлімінінің төмендеуі;*

*2) 1000 тірі туылғандарға шаққанда нәресте шетінеуінің азаюы;*

*3) 100 мың адамға шаққанда қатерлі ісіктен қайтыс болудың азаюы;*

*4) 15-49 жас аралығындағы топта адамның иммундық тапшылығы жұқпасының таралуы.*

**4-мақсат. Халықты жұмыспен қамтылуына жәрдемдесу шараларының тиімділігін арттыру және азаматтардың еңбек құқықтарын қорғау.**

Халықты жұмыспен қамтылуына жәрдемдесу шараларының тиімділігін арттыру және азаматтардың еңбек құқықтарын қорғау бойынша 4 нысаналы индикатор қарастырылған:

*1) Жұмыссыздық деңгейі;*

*2) Жұмысқа орналастыру мәселелер бойынша жүгінген адамдардың ішінен жұмысқа орналастырылғандардың үлесі;*

*3) Жүгінген нысаналы топтардың ішінен тұрақты жұмысқа орналасқандардың үлесі;*

*4) Жергілікті атқарушы органдар берген рұқсаттар бойынша (шетелдік жұмыс күшін тартуға квота) тартылатын шетелдік жұмыс күшінің құрамында білікті мамандардың үлестік салмағы.*

**5 - мақсат. Халықтың әл-ауқатын арттыруға жәрдемдесу.**

Халықтың әл-ауқатын арттыруға жәрдемдесу бойынша 9 индикатор қарастырылған:

*1) Жастар жұмыссыздығының деңгейі (15-28 жас);*

*2) Әйелдер жұмыссыздыының деңгейі;*

*3) Жұмысқа орналастыру мәселелері бойынша жүгінген жұмысқа қабілетті мүгедектердің жұмысқа орналасқандарының саны;*

*4) Табысы күнкөріс деңгейінен төмен халықтың үлесі;*

*5) Тұрмысы КД төмен халықтың жалпы санынан АӘК алушылар үлесі;*

*6) Жұмысқа қабілетті мекен-жай әлеуметтік көмегін алушылардың үлесі; 7) Жұмыспен қамтуға жәрдемдесудің белсенді шараларына тартылған АӘК (шартты ақшалай көмек) алушылардың үлес салмағы;*

*8) Арнайы әлеуметтік көмек көрсетумен қамтылған тұлғалардың үлестік салмағы (оларды алуға мұқтжандардың жалпы санынан);*

*9) Жекеменшік сектор субъектілері көрсететін арнайы әлеуметтік қызметтермен қамтылған тұлғалардың үлесі (оның ішінде үкіметтік емес ұйымдармен).*

**6 - мақсат. Мәдениет саласының бәсеке қабілеттілігін арттыру.**

Мәдениет саласының бәсеке қабілеттілігін арттыру бойынша 1 нысаналы индикатор қарастырылған:

*1) 1000 адамға шаққандағы мәдениет ұйымдарына келушілердің (келу) орташа саны.*

**7 - мақсат. Бұқаралық спортты дамыту және туризм индустриясын үдемелі дамыту.**

Бұқаралық спортты дамыту және туризм индустриясын үдемелі дамыту бойынша 5 нысаналы индикатор қарастырылған:

1) Дене шынықтырумен және спортпен шұғылданатын азаматтарды қамту;

2) Балалар мен жасөспірімдер спорт мектебінде, спорттық дене шынықтыру клубтарында балалар мен жасөспірімдердің жалпы санынан 7-ден 18 жас аралығында дене шынықтырумен және спортпен шұғылданатын балалар мен жасөспірімдерді қамту;

3) Өткен жылмен салыстырғанда ішкі туризм бойынша орналастыру орындарымен қызмет көрсетілгендер санының артуы (резиденттер);

4) Өткен жылмен салыстырғанда кірме туризмі бойынша орналастыру орындарымен қызмет көрсетілгендер санының артуы (резидент еместер);

5) Өткен жылмен салыстырғанда тәулігіне ұсынылған жатын орын санының артуы.

**8 - мақсат. Үш тілділікті дамыту үшін жағдай жасау.**

Үш тілділікті дамыту үшін жағдай жасаубойынша 3 нысаналы индикатор қарастырылған:

*1) Мемлекеттік тілді меңгерген ересек халықтың үлесі;*

*2) Ағылшын тілін меңгерген ересек халықтың үлесі;*

*3) Үш тілді (мемлекеттік, орыс, ағылшын) меңгерген ересек халықтың үлесі.*

**9 - мақсат. Этникааралық келісімді қамтамасыз ету.**

Этникааралық келісімді қамтамасыз ету бойынша 1 нысаналы индикатор қарастырылған:

*1)Этникаарылық қарым-қатынас саласындағы мемлекеттік саясатты оң бағалаған халықтың үлесі.*

**3 - БАҒЫТ. Қоғамдық қауіпсіздік және құқықтық тәртіп.**

**1-мақсат. Қоғамдық қауіпсіздікті және құқықтық тәртіпті қамтамасыз ету .**

Қоғамдық қауіпсіздікті және құқықтық тәртіпті қамтамасыз ету бойынша 5 нысаналы индикатор қарастырылған:

*1) Көшелерде жасалған қылмыстардың үлес салмағы;*

*2) 100 зардап шеккендерге шаққанда жол-көлік оқиғаларынан қаза тапқандар санын азайту;*

*3) Кәсмелетке толмағандармен жасалған қылмыстардың үлестік салмағы;*

*4) Бұрын қылмыс жасағандармен жасалған қылмыстардың үлестік салмағы;*

*5) Төтенше жағдайларға қарсы әрекет ету инфрақұрылымымен қамтамасыз етілу деңгейі.*

**4 - БАҒЫТ. Инфрақұрылым.**

**1-мақсат. Азаматтар мен ұйымдардың ақпараттық-коммуникациялық технологияларды кеңінен қолдануға ауысуына жәрдемдесу.**

Азаматтар мен ұйымдардың ақпараттық-коммуникациялық технологияларды кеңінен қолдануға ауысуына жәрдемдесу бойынша 3 нысаналы индикатор қарастырылған:

*1) 100 тұрғынға шаққанда тіркелген телефон байланысы желілерінің тығыздығы;*

*2) Интернет пайдаланушыларының үлесі;*

*3) Халықтың сандық сауаттылығының деңгейі.*

**2-мақсат. Тұрғын үй құрылысын дамыту.**

Тұрғын үй құрылысын дамыту бойынша 3 нысаналы индикатор қарастырылған:

*1) Құрылыс жұмыстарының нақты көлем индексі;*

*2) Қолданысқа берілген тұрғын ғимараттардың жалпы алаңы;*

*3)Әлеуметтік, көлік инфрақұрылымы объектілерінің жалпы паспортталғандарының қатарында мүгедектердің қол жеткізу жүйесімен қамтылған әлеуметтік инфрақұрылым объектілерінің үлесі.*

**3-мақсат. Көлік инфрақұрылымын жақсарту.**

Көлік инфрақұрылымын жақсарту бойынша 2 нысаналы индикатор қарастырылған:

*1) Жақсы және қанағаттанарлық жағдайдағы жергілікті маңызы бар автомобиль жолдарының үлесі;*

*2) Жолаушы автокөлігі қатынасымен қамтылмаған елді мекендер үлесі.*

**4-мақсат. Коммуналдық сектордың инженерлік инфрақұрылымын жаңарту.**

Коммуналдық сектордың инженерлік инфрақұрылымын жаңарту бойынша 7 нысаналы индикатор қарастырылған:

1) Күрделі жөндеуді қажет ететін кондоминиум объектілерінің үлесін азайту;

2) Талдықорған қаласын орталықтандырылған қызметтерге қол жеткізу;

3) Ауылдық елді мекендердің орталықтандырылған қызметтерге қол жеткізуі;

4) Талдықорған қаласын орталықтандырыған қызметтерге қол жеткізу;

5) Жалпы ұзындықтағы жаңартылған жүйелердің үлесі;

6) Жылу жүйелерінің тозуын төмендету;

7) Электрмен қамту жүйесінің тозуын төмендету.

**5- БАҒЫТ. Экология және жер ресурстары.**

**1- мақсат. Қаланың экологиялық жағдайын жақсарту және жер ресурстарын тиімді пайдалану.**

Қаланың экологиялық жағдайын жақсарту және жер ресурстарын тиімді пайдалану бойынша 7 нысаналы индикатор қарастырылған:

1) Тұрмыстық қатты қалдықтардың түзілуіне байланысты оларды кәдеге жарату үлесі;

2) Халықтың қалдықтарды жинау және тасымалдау бойынша көрсетілетін қызметтермен қамту;

3) Экологиялық талаптар мен санитариялық қағидаларға сәйкес келетін тұрмыстық қатты қалдықтарды орналастыру объектілерінің үлесі (оларды орналастыру орындарының жалпы санынан);

4) Ластаушы заттардың нормативті көлемі:;

5) Ауыл шаруашылығы мақсатындағы жердің ауыл шаруашылығы айналымына тартылған үлесін ұлғайту;

6) Табиғи жайылымдық жерлердің құрамындағы жайылымдық ауыспалы егістің үлесі;

7) Жыртылған жер құрамындағы ауыспалы егіс үлесі.

**2-мақсат. Су, орман және аңшылық шаруашылықтарын үдемелі дамыту үшін жағдай жасау.**

Су, орман және аңшылық шаруашылықтарын үдемелі дамыту үшін жағдай жасаубойынша 6 нысаналы индикатор қарастырылған:

1) Су шаруашылығының (су шаруашылығының объектілері) және гидромелиоративті жүйелермен жабдықтардың негізгі капиталына мемлекеттік емес инвестициялардың НКИ;

2)Орман шаруашылығының негізгі капиталына инвестициялардың НКИ;

3)Ағаш егу шаруашылығы плантациясының негізгі капиталына мемлекеттік емес инвестициялардың НКИ;

4)Жануарлар әлемін қалпына келтірудің негізгі капиталына мемлекеттік емес инвестициялардың НКИ;

5)Жергілікті атқарушы органдардың қарамағында орналасқан мемлекеттік орман қоры аумағында орманмен жабылған алқап ауданы;

6)Жергілікті атқарушы органдардың қарамағында орналасқан мемлекеттік орман қоры ауданында 1 орман өртінің орташа ауданы.

**6 - БАҒЫТ. Мемлекеттік басқару**

**1-мақсат. Мемлекеттік қызметшілердің кәсіби және құзыретті корпусын қалыптастыру.**

Мемлекеттік қызметшілердің кәсіби және құзыретті корпусын қалыптастыру бойынша 1 нысаналы индикатор қарастырылған:

*1) Мемлекеттік қызметшілердің таза ауыспалылығы (мемлекеттік қызмет жүйесінен кету).*

Жалпы бағдарламада қол жеткізуге қарастырылған 83 нысаналы индикаторлардың ішінен, 2018 жылға 4 базалық индикаторларды қоса алғанда, барлығы 76 нысаналы индикаторлар көзделген, бірақ олар түзету нәтижесінде алынып тасталған еді.

Нәтижесінде қалған 72 индикаторлар толық орындалды, олардың ішінен 8-і жедел деректер бойынша, олар бойынша статистикалық деректер 2019 жылы шығады.

2018 жылға көзделген индикаторлардың сапалы орындалуына Қазақстан Республикасы Үкіметінің 2017 жылғы 29 қарашадағы № 790 қаулысымен бекітілген Қазақстан Республикасындағы мемлекеттік жоспарлау жүйесінің 47-тармағына сәйкес, сондай-ақ Алматы облыстық мәслихатының 2018 жылғы 7 қарашадағы № 36-195 шешімімен бекітілген жаңа редакциядағы Алматы облысының 2016-2020 жылдарға арналған даму бағдарламасы негізінде орындалған бағдарламаны түзету елеулі әсер етті.

Бағдарламаны түзету әлеуметтік-экономикалық дамудың қазіргі үрдістерін және проблемалық мәселелерді өзектілендіруді негізге ала отырып орындалды.

**3.2. Аумақтағы басқа да бағдарламалардың жүзеге асырылуын бағалау.**

**Нәтижелі жұмыспен қамтуды және жаппай кәсіпкерлікті дамыту бағдарламасы** аясында барлығы 5490 адам қамтылды, олардың ішінен 927 адам қайта даярлауға, 296 адам жастар тәжірибесіне, 117 адам әлеуметтік жұмыс орындарына, 1447 адам қоғамдық жұмыстарға жіберілді, жалпы сомасы 977,0 млн. теңгеге 98 шағын несие алды.

**«Бизнестің жол картасы - 2020»** бизнесті қолдау мен дамытудың бірыңғай бағдарламасы аясында 35 кәсіпкер қолдау алды, жалпы несие сомасы 1062,8 млн.теңгені құрайтын 14 жоба субсидия алды, несиелерге кепілдік беру бойынша 178,6 млн.теңге құнымен 11 жоба, жеке істі дамытуға 16,7 млн.теңгеге 9 кәсіпкерге грант берілді және индустриалды инфрақұрылымды дамыту бойынша 497,7 млн.теңгеге 1 жоба. Нәтижесінде 26 орын сақталып, 105 жаңа жұмыс орны құрылды.

**«Нұрлы жер» тұрғын үй құрылысы бағдарламасы аясында** Оңтүстік-Батыс шағын ауданында жалпы ауданы 4,8 мың ш.м. 64 пәтерлі 1 жалдамалы үй және 3,7 мың ш.м. - 60 пәтерлі 1 несиелік үй пайдалануға берілді.

**«Нұрлы жол» инфрақұрылымды дамыту бағдарламасы аясында** 2018 жылы2 жобаны жүзеге асырылды - бұрыңғы иесіз 5,5 км сумен қамту және 2,4 км суды бөлу желілерін қалпына келтіру, 5 тұрғын аудандарды сумен қамтудың бірінғай сыртқы желілерінің құрылысы («Жастар-1» ЖТҚ, «Жастар-2» ЖТҚ, "Ынтымақ" ауылы, коттедж қалашығы және 3-ші бөлімше, 9,2 км - су құбыры, 18,5 км - кәріз жүйесі).

**Өңірлерді дамыту бағдарламасы аясында** 3 саяжай массивтерінде 21,0 километр электр желілері қалпына келтірілді, Кивилев көшесіндегі бес екі қабатты тұрғын үйге 0,4 км жылумен қамту желілері салынды.

**Өңірлерді дамыту бағдарламасының үшінші басымдығы аясында** халықтан қайтарылған қаражат есебінен құны 24,2 млн.теңгеге 2 көп пәтерлі тұрғын үй жөнделді.

**ІV бөлім. Жекелеген бағыттар бойынша нәтижеге жету.**

**4.1. Бюджеттік инвестициялық жобалардың тиімділігін бағалау.**

2018 жылғы қала бойынша бюджет қаржысының 8 333 170,0 мың теңгесі немесе қала бюджетінің 21,6 пайызы даму бюджеттік бағдарламасына бөлінген.

Оның ішінде, қалалық бюджетке республиқалық бюджеттен 2 274 683,0 мың теңге, жергілікті бюджет қаржы есебінен 6 058 487,0 мың теңге.

2018 жылдың қорытындысы бойынша қалада 65 нысан (инвестициялық жобалар) қаржыланған. Жылдың басымен салыстырғанда 57 нысанға артқан.

16 нысан бойынша жұмыстар аяқталған, 51 нысан келісім-шаттарға сәйкес 2018 жылға өткен.

Талдықорған қаласының қаржы бөлімінің мәләметті бойынша 2018 жылы бюджтеттік инвестициялық жобалардың жүзеге асырылуы 99,0 пайызды құрап отыр.

**4.2 Бюджеттік бағдарламалар әкімшілерінің бюджет қаражатының пайдаланылу тиімділігін бағалау**

2018 жылы бюджет қаражатының тиімділігі 3 мемлекеттік мекеме бойынша бағаланды. Олар: «Талдықорған қаласының құрылыс бөлімі» ММ-і, «Талдықорған қаласының тұрғын-үй коммуналдық шаруашылық бөлімі» ММ-і, «Талдықорған қаласының жолаушылар көлігі және автомобиль жолдары бөлімі» ММ-і.

«Бюджеттік бағдарламаның тиімді орындалуы» критериі бойынша: «Талдықорған қаласының құрылыс бөлімі» ММ-і бойынша 29 нысан мен 18 жоба іске асырылды. Бюджеттік инвестициялық жобаларды іске асыруға 2018 жылы 7692825,0 мың теңге бөлінген. Есепті кезеңге игерілмеген сома 82558,2 мың теңгені немесе 98,9 пайызды құрады. Оның ішінде:

- 005 «Коммуналдық шаруашылығын дамыту» - 100 пайыз;

- 024 «Бастауыш, негізгі орта және жалпы орта білім беру объектілерін салу және реконструкциялау» - 100 пайыз;

- 066 «Қоғамдық тәртіп пен қауіпсіздік объектілерін салу» - 100 пайыз;

- 003 «Коммуналдық тұрғын үй қорының тұрғын үйін жобалау және (немесе) салу, реконструкциялау» - 80,8 пайыз. Оның ішінде:

-«Оңтүстік-Батыс тұрғын ауданындағы 6 шағын ауданында орналасқан 60 пәтерлі кредиттік тұрғын үй құрылысы (7-таңба)» нысаны бойынша жұмыстар 40 пайызға орындалғандықтан, 10.12.2018 жылы «МК Вuild» ЖШС-не сотқа талап арыз беріліп, сот талқылауы жүргізілуде.

-«Оңтүстік-Батыс тұрғын ауданындағы 6 шағы ауданында орналасқан 60 пәтерлі кредиттік тұрғын үйдің құрылысы (8-таңба)» нысаны бойынша 95 пайызға жұмыстар орындалғандықтан, 5 пайыз ұсталған. Игерілмеген қаражат - 24075,8 мың теңге.

- 004 «Инженерлік-коммуникациялық инфрақұрылымды жобалау, дамыту және (немесе) жайластыру» - 82,4 пайызға орындалған. Себебі, «Талдықорған қаласындағы 159,168,64 пәтерлік тұрғын үйлерге инженерлік-коммуникациялық желілер құрылысы және абаттандыру» нысаны бойынша 168 пәтерлі тұрғын үйдің құрылысының жеке құрылыс салушы «ТехноМаш» ЖШС-мен толық аяқталмауына байланысты игерілмеген. Жұмыстың жалпы көлемі 70% орындалған.

«Талдықорған қаласының тұрғын-үй коммуналдық шаруашылық бөлімі» ММ-і бойынша 6 нысан мен 18 жоба іске асырылды. Оның ішінде:

- 009 «Жылу-энергетикалық жүйені дамыту» - 100 пайыз;

- 058 «Ауылдық елді мекендердегі сумен жабдықтау және су бұру жүйелерін дамыту» - 100 пайыз;

- 029 «Сумен жабдықтау және су бұру жүйелерін дамыту» - 87,5 пайызға орындалған немесе бюджеттік бағдарламаның тікелей нәтижелеріне қол жеткізілмеген. Себебі, «Мерекелік" саяжайын сумен жабдықтау желілерінің құрылысына» ЖСҚ әзірлеу бойынша уақытылы жоба сараптама порталына жүктелмеген. Шамамен оң қорытынды 2019 жылдың 25 ақпанында алынады деп жоспарлануда.

«Талдықорған қаласының жолаушылар көлігі және автомобиль жолдары бөлімі» ММ-і бойынша 1 нысан толығымен іске асырылған. Атап айтқанда, 022 «Көлік инфрақұрылымын дамыту» бағдарламасы бойынша 100,0 пайызға тікелей нәтижелерге қол жеткізілген.

Республикалық бюджеттен ағымдағы трансферттерге 767340,0 мың теңге бөлініп, 767336,9 мың теңгесі игерілген немесе 100 пайызға орындалған. Нысаналы трансферттерге 2274683,0 мың теңге бөлініп, толығымен игерілген.

Облыстық бюджеттен ағымдағы трансферттерге 8190509,0 мың теңге бөлініп, 8190431,5 мың теңгесі игерілді немесе 100 пайызға орындалған. Нысаналы трансферттерге 2992733,0 мың теңге бөлініп, 2992378,6 мың теңгесі игерілді немесе 100 пайызға орындалған.

Облыстық бюджеттің ішкі көздерінің қаражатынан берілетін кредиттер есебінен 2419981,0 мың теңге бөлініп, 2337777,2 мың теңгесі игерілді немесе 96,6 пайызға орындалған.

**4.3. Мемлекет активтерін пайдаланудың тиімділігін бағалау**

2018 жылы қалаға қарасты 56 мемлекеттік мекеме заңды тұлға ретінде тіркелген, оның ішінде: 26 – орта мектептер, 2-ауылдық округтер аппараттары, 18 – мемлекеттік орган (қала әкімінің аппараты, бөлімдер), 10 – коммуналдық мемлекеттік мекеме (орталықтандырылған кітапханалар жүйесі, «Өркен» балалар мен жас өспірімдер спорт мектебі, жұмыспен қамту орталығы, тұрғылықты мекенжайы жоқ тұлғаларға арналған әлеуметтік бейімдеу орталығы, жас тениктер станциясы, шаруашылық басқару, салтанат сарайы, тұрмыстық зорлық-зомбылық құрбандарына әлеуметтік көмек көрсету орталығы, Талдықорған қаласының ақпараттық-талдау орталығы, Талдықорған қаласының балалар мен жасөсрірімдер спорт мектебі).

2019 жылдың 1 қантарына шоғырландырылған бухгалтерлік баланс бойынша активтер есепті жылдың басына 79709958,8 мың теңгені, жыл соңына 92957054,6 мың теңгені құраған, оның ішінде: негізгі қорлар 91752082,5 мың теңге, материалдық емес активтер 245521,9 мың теңге. Активтер 13247095,8 мың теңгеге өскен.

**4.4. Квазимемлекеттік сектор субъектілері активтерінің пайдаланылу тиімділігін бағалау**

2018 жылы бойынша қалаға қарасты 25 мемлекеттік кәсіпорындар тіркелген, оның ішінде: 4 – шаруашылық жүргізу құқығындағы («Жетісу» су құбыры, 104-апаттық газ қызметі, Талдықорғанжылусервисі, Ветеринарлық станция), 21 – қазыналық кәсіпорындар (16 – балабақша, 1 –Өтенай ауылдық мәдениет үйі, 1 – оқушылар сарайы, 1- балалар көркемсурет мектебі, 1 – Нұрғиса Тілендиева атындағы балалар музыка мектебі, 1-балалар өнер мектебі).

Есепті кезеңде «Талдықорған қаласының тұрғын-үй коммуналдық шаруашылық бөлімі» ММ-нің 027 «Ауданның (облыстық маңызы бар қаланың) коммуналдық меншігіндегі газ жүйелерін пайдалануды ұйымдастыру» бағдарламасы арқылы 104-апаттық газ қызметін ұстауға 29232,0 мың теңге бөлініп толығымен игерілген.

Мектепке дейінгі білім беру ұйымдарына мемлекеттік білім беру тапсырмасын іске асыруға 16 мемлекеттік, 42 жеке меншік мектепке дейінгі білім беру ұйымдарына және мектептердегі шағын орталықтарға 1556422,0 мың теңге жұмсалынды.

Бюджеттен қаржыландырылатын 9 мемлекеттік кәсіпорындарға 2018 жылы жалпы 566774,0 мың теңге қаржы бөлініп, толығымен игерілген.Соның ішінде, Талдықорған қаласының 7 балабақшасына 463082,0 мың теңге, Еркін және Өтенай ауылдық округтерінің 2 балабақшасына 103692,0 мың теңге бөлініп, толығымен игерілді немесе 100%.

**Жүргізілген мемлекеттік аудит нәтижелерін бағалау**

2019 жылға арналған жұмыс жоспарына сәйкес, жергілікті бюджет қаражатын, оның ішінде жоғары тұрған бюджеттен төмен тұрған бюджетке нысаналы трансферттер және кредиттер түрінде бөлінген қаражатты, байланысты гранттарды, мемлекеттік және мемлекет кепілдік берген қарыздарды, сондай-ақ мемлекет кепілгерлігімен тартылатын қарыздарды пайдалануға және мемлекеттік аудит объектілерінің бухгалтерлік есепті жүргізу және қаржылық есептілікті жасау анықтығына және дұрыстығына 2019 жылдың 19 ақпанынан 19 наурыз аралығында мемлекеттік аудит жүргізілді. Аталған аудиторлық іс-шарамен Талдықорған қаласы бойынша 8 мемлекеттік мекемелерде мемлекеттік аудит жүргізіліп, 2016 жылдың наурызынан бастап 2018 жылдың желтоқсаны аралығы кезең қамтылды.

Мемлекеттік аудит барысында аталған 8 мемлекеттік мекеменің 7-де Қазақстан Республикасының Бюджет және өзге де заңнама талаптарының бұзушылықтарына жол берілгені анықталды.

Аудитпен Талдықорған қаласы бойынша жалпы сомасы **29 021 371,8 мың теңге** қаражат қамтылып, (*соның ішінде 2016 жылы* ***– 29437,0 мың теңге,*** *2017 жылы –* ***1274127,0 мың теңге,*** *2018 жылы –* ***27717807,8 мың теңге),* 4 218 021,2 мың теңгеге** Қазақстан Республикасының бюджеттік және өзге де заңнамалары талаптары бұзылғаны анықталды, оның ішінде бюджетке қаржылық бұзушылықтар – **4 204 225,3 мың теңге**, тиімсіз пайдаланылған бюджет қаражатының (активтердің) сомасы **13 795,9 мың теңге**. Мемлекеттік аудит барысында жалпы анықталған қаржылық бұзушылықтардың сомасынан **11 097,5** **мың теңге** жергіліктібюджет есебіне қайтарылды, бухгалтерлік есеп бойынша **4 164 932,6 мың теңгеге** қалпына келтірулер жасалды. Бюджетке қайтаруға **28 195,2 мың теңге** және қалпына келтіруге **1 512,9 мың теңге** жатады.

Сонымен қатар, **29 бірлік** рәсімдік сипаттағы бұзушылықтар анықталды.

Қала бойынша негізгі орын алған кемшіліктерге тоқталатын болсақ, олар:

**«Талдықорған қаласы әкімінің аппараты» мемлекеттік мекемесі бойынша**  жалпы сомасы **2254,7 мың теңгеге** қаржылық және **2 рәсімдік** сипаттағы бұзушылықтар анықталған.

«**Талдықорған қаласының қаржы бөлімі» мемлекеттік мекемесі бойынша 96,4 мың теңге қаржылық бұзушылық анықталған.**

«**Талдықорған қаласының экономика және бюджеттік жоспарлау бөлімі»** мемлекеттік мекемесі бойынша 2 рәсімдік сипаттағы бұзушылық анықталған.

**«Талдықорған қаласы білім бөлімі» мемлекеттік мекемесі** бойынша 8 тармақ жалпы **4 179 676,9 мың теңгеге** бұзушылықтар, оның ішінде: **4522,4** мың теңге өтелуге, **4 161 358,6** мың теңге қалпына келтіруге және **13 795,9 мың теңге** қаражат тиімсіз пайдаланылғаны анықталған.

**«Талдықорған каласының құрылыс бөлімі» мемлекеттік мекемесі:** бойынша 17 тармақ жалпы **23 683,4 мың теңгеге** қаржылық және **6 рәсімдік** сипаттағы бұзушылықтар анықталған.

**«Талдықорған қаласының тұрғын үй - коммуналдық шаруашылық және тұрғын үй инспекциясы бөлімі»** мемлекеттік мекемесі бойынша жалпы сомасы 8505830,5 мың теңге қаражат қамтылып, Қазақстан Республикасының бюджеттік және өзге де заңнамалары талаптары бұзылып **3225,8 мың теңгеге** қаржылық бұзушылықтар, соның ішінде *1512,9 мың теңге* - қалпына келтіруге, *1712,9 мың теңге* - жергілікті бюджет есебіне қайтаруға жататыны анықталған. Сонымен қатар, **17 бірлік** рәсімдік сипаттағы бұзушылықтар анықталған.

«Алматы облысы бойынша Ішкі мемлекеттік аудит департаменті» мемлекеттік мекемесіне 4 мемлекеттік мекеме бойынша Қазақстан Республикасының «Әкімшілік құқық бұзушылық туралы Кодексінің» тиісті баптарымен әкімшілік жаза қолдану мақсатында материалдар жіберілді.

«Алматы облысының «Алматы облысының мемлекеттік сәулет-құрылыс бақылау басқармасы» мемлекеттік мекемесіне «Талдықорған қаласының тұрғын үй - коммуналдық шаруашылық және тұрғын үй инспекциясы бөлімі» мемлекеттік мекемесі бойынша материалдар жіберілді.

«Талдықорған қаласының тұрғын үй - коммуналдық шаруашылық және тұрғын үй инспекциясы бөлімі» мемлекеттік мекемесі бойынша аудит материалдарын процессуалдық шешім қабылдау мақсатында құқық қорғау органдарына жолданады.

Аудит барысында бұзушылықтарға жол берген 1 лауазымды тұлға тәртіптік жауапкершілікке тартылды.

**V бөлім. Қорытынды бөлік**

**5.1.Тұжырымдар**

1.2018 жылы қала бюджетінің халықтың әлеуметтік мәселелерін қамту бағытындағы көрсеткіштері орындалған, бюджеттік инвестициялардың игерілуі, түпкілікті нәтижеге қол жеткізу, құрылыс салу нысандарын жоспарланған мерзімде пайдалануға берілген.

2.Қала бюджеті параметрлерінің түзетілуіне және нақтыланылуына қарамастан, шығыс бөлігі бойынша бюджеттік қаражаттардың **172313,8** **мың теңге** сомасы игерілмеген.

3.Бюджеттік Кодекстің дәйектілік және негізділік принциптерін сақталмай жылдың соңында 2017 жылға жоспарланған жұмыстардың көлемін 2018 жылға қалдырып шығындарды **432401,0** **мың** теңгеге азайту нәтежиесінде бюджеттің орындалуы жоғары болып тұр.

4.Қалалық бюджеттің атқарылу қорытындысы бойынша **34908,6 мың** теңге сомасына дебиторлық берешекке жол берілген. Кредиторлық берешек **5849,4**  **мың** теңгені құрады.

5. Бақылау іс-шараларының қорытындылары айқындалған бұзушылықтар жергілікті бюджет қаражаттарын және мемлекет активтерін пайдаланған кездегі қаржылық тәртіптің шын мәнінде әлсіздігін, уәкілетті органдар мен бюджеттік бағдарламалар әкімшілерінің, жергілікті бюджет қаражаттарын пайдаланғанда тікелей бақылау объектілері басшыларының тарапынан бақылаудың жеткіліксіздігін, сондай-ақ лауазымды тұлғалармен бюджеттік қаражаттарды пайдаланған кезде қолданыстағы бюджет заңнамасы нормаларының сақталмауын куәландырады.

6.Бюджетке түсетін түсімдерді алуға жауапты уәкілетті орган өзі әкімшілік жасайтын түсімдердің толық және уақытында түсуін өз дәрежесінде жүзеге асырмаған.

7.2018 жылы қалалық бюджеттің негізгі параметрлері толықтай жүзеге асып, мемлекеттік органдар мен бюджеттік ұйымдардың жұмысын қамтамасыз етуге мүмкіндік берді.

8.Қалада жыл нәтижесі бойынша жалпы әлеуметтік-экономикалық дамудың макроэкономикалық тұрақтылық сақталған.

**5.2. Ұсынымдар**

Талдықорған қаласының әкімдігіне, бюджеттік бағдарламалар әкімшілеріне ұсынылады:

1.Жергілікті бюджетті кірістер және шығыстар бойынша қалыптастыру және атқару кезінде Қазақстан Республикасының қолданыстағы бюджеттік және өзге заңнамалары басшылыққа алуды.

2. Қандай да болсын түсімдер мен шығыстарды бюджеттің жобасына енгізу қажеттілігін айқындайтын бюджеттік жүйе қағидаттарының, нормативтік құқықтық актілердің және өзге құжаттардың негізінде жергілікті бюджеттің кіріс және шығыс бөліктерін жоспарлау және олардың көлемінің негізділігі, сондай-ақ бюджеттік қаражатты және мемлекет активтерін пайдалану Қазақстан Республикасының заңнамаларына сәйкес жүзеге асыруға.

3.Дебиторлық берешектерді және кредиторлық қарыздарды жою, алдағы уақытта жол бермеу жұмыстарын жандандыруға.

4. Қаржы жылға жоспарланған жұмыстарды уақытында аяқтау .

5.Қаланың 2016-2020 жылдарға арналған аумақтық даму бағдарламасында көзделген индикаторлар көрсеткіштеріне жоғары дәрежеде қол жеткізу бойынша жұмыстар жүргізу.

Бюджет кодексінің 4 бабының 12 тармағына сәйкес тиімділік принципі - бюджет қаражатының бекітілген көлемін пайдаланып, үздік тікелей нәтижеге қол жеткізу қажеттілігін негізге ала отырып, бюджеттерді әзірлеу және атқару немесе бюджет қаражатының аз көлемін пайдаланып, тікелей нәтижеге қол жеткізу болып табылады.

6. Қаржылық тәртіпті нығайту: Бюджет қаражатын тиімді пайдалануға және бухгалтерлік есеп пен есептілікті жүргізуге бақылауды күшейту.

Қазақстан Республикасының заңдар мен нормативтік-құқықтық актілерді, оның ішінде мемлекеттік сатып алуды өткізу және оны орындау бойынша ережелерді сақтау.

**Есепке қосымшалар:**

1. Ауданының 2018 жылғы 4-ші деңгейлі бюджеттің есепті кезеңде Талдықорған қаласы мен ауылдық округтер бойынша бюджеттерінің атқарылуы.

2. Алматы облысы бойынша тексеру комиссиясы тарапынан 2018 жылы Талдықорған қаласы мекемелері мен кәсіпорындарында жүргізілген аудит қорытындыларымен анықталған қаржылық бұзушылықтар №2-кесте.

Бас маман-мемлекеттік аудитор Ш.Сыздықова